CELEX: 32021R2268
Language: hu
Date: 2021-09-06 00:00:00
Title: A Bizottság (EU) 2021/2268 felhatalmazáson alapuló rendelete (2021. szeptember 6.) az (EU) 2017/653 felhatalmazáson alapuló bizottsági rendeletben meghatározott szabályozástechnikai standardoknak az alátámasztó módszertan és a teljesítmény-forgatókönyvek bemutatása, a költségek bemutatása és az összesített költségmutatók kiszámításának módszertana, a múltbeli teljesítményre vonatkozó információk megjelenítése és tartalma, valamint a több befektetési lehetőséget kínáló lakossági befektetési csomagtermékek, illetve biztosítási alapú termékek (PRIIP-ek) költségeinek bemutatása, valamint az 1286/2014/EU európai parlamenti és tanácsi rendelet 32. cikkében említett alapok befektetési jegyeit mögöttes befektetési lehetőségként kínáló PRIIP-előállítókra vonatkozó átmeneti rendelkezésnek az említett cikkben meghatározott meghosszabbított átmeneti rendelkezéssel való összehangolása tekintetében történő módosításáról (EGT-vonatkozású szöveg)

2021.12.20.   
               
               
                  HU
               
               
                  Az Európai Unió Hivatalos Lapja
               
               
                  LI 455/1
               
            
         A BIZOTTSÁG (EU) 2021/2268 FELHATALMAZÁSON ALAPULÓ RENDELETE
         (2021. szeptember 6.)
         az (EU) 2017/653 felhatalmazáson alapuló bizottsági rendeletben meghatározott szabályozástechnikai standardoknak az alátámasztó módszertan és a teljesítmény-forgatókönyvek bemutatása, a költségek bemutatása és az összesített költségmutatók kiszámításának módszertana, a múltbeli teljesítményre vonatkozó információk megjelenítése és tartalma, valamint a több befektetési lehetőséget kínáló lakossági befektetési csomagtermékek, illetve biztosítási alapú termékek (PRIIP-ek) költségeinek bemutatása, valamint az 1286/2014/EU európai parlamenti és tanácsi rendelet 32. cikkében említett alapok befektetési jegyeit mögöttes befektetési lehetőségként kínáló PRIIP-előállítókra vonatkozó átmeneti rendelkezésnek az említett cikkben meghatározott meghosszabbított átmeneti rendelkezéssel való összehangolása tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a lakossági befektetési csomagtermékekkel, illetve biztosítási alapú befektetési termékekkel kapcsolatos kiemelt információkat tartalmazó dokumentumokról szóló, 2014. november 26-i 1286/2014/EU európai parlamenti és tanácsi rendeletre (1) és különösen annak 8. cikke (5) bekezdésére és 10. cikke (2) bekezdésére,
         mivel:
         
                     (1)
                  
                  
                     Az (EU) 2017/653 felhatalmazáson alapuló bizottsági rendelet (2) alkalmazásának első éveiben szerzett tapasztalatok azt mutatják, hogy módosítani kell a kiemelt információkat tartalmazó dokumentumok megjelenítésének és tartalmának bizonyos elemeit. Erre a módosításra annak biztosítása érdekében van szükség, hogy a lakossági befektetők a sajátos piaci körülményektől függetlenül továbbra is megfelelő tájékoztatást kapjanak a lakossági befektetési csomagtermékek, illetve biztosítási alapú befektetési termékek (PRIIP-ek) különböző típusairól, különösen akkor, ha a piac tartósan pozitív teljesítményt mutat.
                  
               
                     (2)
                  
                  
                     Annak érdekében, hogy a lakossági befektetők számára a különböző típusú PRIIP-ek tekintetében érthető, nem félrevezető és releváns információk álljanak rendelkezésre, a kiemelt információkat tartalmazó dokumentumokban bemutatott teljesítmény-forgatókönyvek nem adhatnak túlságosan pozitív kilátásokat a lehetséges jövőbeli hozamokra vonatkozóan. Az alapul szolgáló befektetések teljesítménye, valamint a nem strukturált befektetési alapok és más hasonló PRIIP-ek teljesítménye közvetlenül összefügg egymással. A teljesítmény-forgatókönyvek bemutatásának alapjául szolgáló módszertant ezért ki kell igazítani annak érdekében, hogy ne olyan statisztikai módszerre támaszkodjon, amely a megfigyelt hozamot növelő teljesítmény-forgatókönyveket eredményez. A teljesítmény-forgatókönyvek bemutatásának alapjául szolgáló módszertant ki kell igazítani annak biztosítása érdekében is, hogy ezek a forgatókönyvek hosszabb időszak során megfigyelt hozamokon alapuljanak, mind a pozitív, mind a negatív növekedési időszakokat tükrözve, és ezáltal idővel stabilabb teljesítmény-forgatókönyveket biztosítsanak, és minimalizálják a prociklikus kimeneteleket. A teljesítmény-forgatókönyvek bemutatására szolgáló módszertannak a megfelelő előretekintő becslések készítésére való képességét utóteszteléssel igazolták, amely az e módszertan által meghatározott kimeneteleket a PRIIP-ek tényleges megfigyelt teljesítményével hasonlította össze.
                  
               
                     (3)
                  
                  
                     Annak elkerülése érdekében, hogy a teljesítmény-forgatókönyvek a legjobb becslésen alapuló előrejelzéseknek minősüljenek, e forgatókönyvekkel kapcsolatban szembetűnőbb figyelmeztetéseket kell tenni. Az említett forgatókönyvek alapjául szolgáló feltételezések további részleteinek egyszerű módon történő közzététele várhatóan csökkenti az esetleges jövőbeli hozamokkal kapcsolatos indokolatlan elvárások kockázatát is.
                  
               
                     (4)
                  
                  
                     A költségekkel kapcsolatos információk a lakossági befektetők számára a különböző PRIIP-ek összehasonlításakor fontosak. Annak érdekében, hogy a lakossági befektetők jobban megérthessék a különböző PRIIP-ek költségszerkezetének különböző típusait és azt, hogy ez a szerkezet az egyedi körülményeiket figyelembe véve mennyire releváns, a kiemelt információkat tartalmazó dokumentumokban foglalt költséginformációknak tartalmazniuk kell a fő költségelemek leírását. Továbbá a PRIIP-ekkel kapcsolatos tanácsadás és az azok értékesítésének megkönnyítése érdekében az egyéni költségelemek mutatóit össze kell hangolni az ágazati uniós jogszabályok, különösen a 2014/65/EU európai parlamenti és tanácsi irányelv (3) és az (EU) 2016/97 európai parlamenti és tanácsi irányelv (4) alapján közzétett információkkal. Ugyanakkor biztosítani kell a PRIIP-ek valamennyi típusa közötti összehasonlíthatóságot a teljes költség tekintetében. A kiemelt információkat tartalmazó dokumentumokban szereplő összesített költségmutatók jelentését pontosítani kell annak érdekében, hogy a lakossági befektetők jobban megértsék ezeket az összesített költségmutatókat.
                  
               
                     (5)
                  
                  
                     Bizonyos eszközosztályok, valamint az olyan PRIIP-ek gazdasági jellemzőinek jobb figyelembevétele érdekében, amelyek nem generálnak elegendő ügyletet ahhoz, hogy kellő statisztikai bizonyossággal kiküszöböljék a piaci mozgásokat, az ügyleti költségek kiszámítására vonatkozó módosított módszertannak differenciáltabb és arányosabb megközelítést kell alkalmaznia. E módszertannak ki kell küszöbölnie a negatív ügyleti költségek esetleges előfordulását is, hogy elkerülhető legyen a lakossági befektetők megzavarásának kockázata.
                  
               
                     (6)
                  
                  
                     A több befektetési lehetőséget kínáló PRIIP-ek esetében szükség van a költségekre vonatkozó információk megjelenítésének kiigazítására annak érdekében, hogy a lakossági befektetők jobban megértsék e különböző befektetési lehetőségek költségvonzatait.
                  
               
                     (7)
                  
                  
                     Annak érdekében, hogy a lakossági befektetők megfigyelhessék, megérthessék és összehasonlíthassák a lineáris PRIIP-ek és a lineáris mögöttes befektetési lehetőségek hozamában bekövetkező volatilitást, valamint a korábbi teljesítményt adott piaci körülmények között, az 583/2010/EU bizottsági rendeletben (5) meghatározott egyes szabályok beillesztésével és kiigazításával az (EU) 2017/653 felhatalmazáson alapuló rendeletben bizonyos követelményeket kell megállapítani a múltbeli teljesítmény egységesített tartalmára és megjelenítésére vonatkozóan. A múltbeli teljesítmény szabványosított tartalmának és bemutatásának ki kell egészítenie a teljesítmény-forgatókönyvekben megadott információkat. Az említett lineáris PRIIP-ekre és lineáris mögöttes befektetési lehetőségekre vonatkozó kiemelt információkat tartalmazó dokumentumoknak a „További fontos információk” című szakaszban a múltbeli teljesítményre vonatkozó információkat tartalmazó külön dokumentumokra vagy weboldalakra mutató kereszthivatkozásokat kell tartalmazniuk.
                  
               
                     (8)
                  
                  
                     Az 1286/2014/EU rendelet 32. cikkének (1) bekezdése értelmében az alapkezelő társaságok, a befektetési társaságok és az ÁÉKBV befektetési jegyeivel kapcsolatos tanácsadást nyújtó vagy azokat értékesítő személyek 2021. december 31-ig mentesülnek az említett rendelet szerinti kötelezettségek alól. Amennyiben valamely tagállam a kiemelt információkat tartalmazó dokumentumok formájára és tartalmára vonatkozó, a 2009/65/EK európai parlamenti és tanácsi irányelv (6) 78–81. cikkében meghatározott szabályokat a lakossági befektetőknek kínált, ÁÉKBV-nek nem minősülő alapok tekintetében alkalmazza, az alapkezelő társaságokra, a befektetési társaságokra és az ilyen alapok befektetési jegyeivel kapcsolatos tanácsadást nyújtó vagy az azokat értékesítő személyekre alkalmazandó az 1286/2014/EU rendelet 32. cikkének (1) bekezdésében meghatározott mentesség. Annak érdekében, hogy az említett alapokra következetes átmeneti jogi szabályozás vonatkozzon, az (EU) 2017/653 felhatalmazáson alapuló bizottsági rendelet 14. cikkének (2) bekezdése – amely az említett felhatalmazáson alapuló rendelet 18. cikkével összhangban 2021. december 31-ig alkalmazandó – lehetővé teszi a lakossági befektetési csomagtermékek, illetve biztosítási alapú termékek előállítói (a továbbiakban: PRIIP-előállítók) számára, hogy továbbra is használják a 2009/65/EK irányelv 78–81. cikkének megfelelően készített ilyen dokumentumokat, amennyiben a mögöttes befektetési lehetőségek legalább egyike ÁÉKBV vagy ÁÉKBV-nek nem minősülő alap. Az 1286/2014/EU rendeletet módosító európai parlamenti és tanácsi rendeletre irányuló bizottsági javaslat (7) a rendelet 32. cikkében említett átmeneti rendelkezések 2022. június 30-ig történő meghosszabbítására tesz javaslatot. Szükséges, hogy a PRIIP-előállítók továbbra is használni tudják a 2009/65/EK irányelv 78–81. cikkének megfelelően készített dokumentumokat, amíg az említett átmeneti rendelkezések hatályban vannak.
                  
               
                     (9)
                  
                  
                     Az (EU) 2017/653 felhatalmazáson alapuló rendeletet ezért ennek megfelelően módosítani kell.
                  
               
                     (10)
                  
                  
                     E rendelet alapját az Európai Bankhatóság, az Európai Biztosítás- és Foglalkoztatóinyugdíj-hatóság és az Európai Értékpapírpiaci Hatóság (a továbbiakban együttesen: az európai felügyeleti hatóságok) által az Európai Bizottsághoz benyújtott szabályozástechnikai standardtervezetek képezik.
                  
               
                     (11)
                  
                  
                     Az európai felügyeleti hatóságok nyilvános konzultációt folytattak az e rendelet alapját képező szabályozástechnikai standardtervezetekről, elemezték az esetleges kapcsolódó költségeket és hasznot, továbbá kikérték az 1093/2010/EU európai parlamenti és tanácsi rendelet (8) 37. cikkével összhangban létrehozott banki érdekképviseleti csoport, az 1094/2010/EU európai parlamenti és tanácsi rendelet (9) 37. cikkével összhangban létrehozott biztosítási és viszontbiztosítási érdekképviseleti csoport, valamint az 1095/2010/EU európai parlamenti és tanácsi rendelet (10) 37. cikkével összhangban létrehozott értékpapírpiaci érdekképviseleti csoport véleményét.
                  
               
                     (12)
                  
                  
                     Tekintettel arra, hogy a szabályozástechnikai standardok szorosan kapcsolódnak egymáshoz, valamint az általuk bevezetett követelmények teljes összhangjának biztosítása érdekében helyénvaló egyetlen jogi aktust elfogadni az (EU) 2017/653 felhatalmazáson alapuló rendeletben meghatározott szabályozástechnikai standardok módosításáról.
                  
               
                     (13)
                  
                  
                     Annak érdekében, hogy a PRIIP előállítói és a PRIIP-ekkel kapcsolatos tanácsadással vagy az azok értékesítésével foglalkozó személyek elegendő időt kapjanak a kiemelt információkat tartalmazó dokumentumnak az új követelményekkel összhangban történő elkészítésére vonatkozó kötelezettségre való felkészülésre, e rendeletet 2022. július 1-jétől kell alkalmazni,
                  
               ELFOGADTA EZT A RENDELETET:
         
            1. cikk
            Az (EU) 2017/653 felhatalmazáson alapuló rendelet a következőképpen módosul:
            
                        1.
                     
                     
                        Az 1. cikk a következőképpen módosul:
                        
                                    a)
                                 
                                 
                                    az első bekezdés a következő f)–i) ponttal egészül ki:
                                    
                                                „f)
                                             
                                             
                                                adott esetben, amennyiben a PRIIP előállítója jogi, igazgatási vagy forgalmazási megfontolás miatt valamely társaságcsoport részét képezi, a csoport neve;
                                             
                                          
                                                g)
                                             
                                             
                                                amennyiben a PRIIP átruházható értékpapírokkal foglalkozó kollektív befektetési vállalkozás (ÁÉKBV) vagy alternatív befektetési alap (ABA) formáját ölti, szembetűnően feltüntetve az ÁÉKBV vagy ABA megjelölése, beleértve befektetésijegy-osztályát vagy befektetési részalapját;
                                             
                                          
                                                h)
                                             
                                             
                                                adott esetben az engedélyezés részletei;
                                             
                                          
                                                i)
                                             
                                             
                                                amennyiben a PRIIP átruházható értékpapírokkal foglalkozó kollektív befektetési vállalkozás (ÁÉKBV) vagy alternatív befektetési alap (ABA) formáját ölti, és abban az esetben, ha az ÁÉKBV-t a 2009/65/EK irányelv 2. cikke (1) bekezdésének b) pontjában meghatározott alapkezelő társaság kezeli, vagy az említett irányelv 27. cikke szerinti befektetési társaságról van szó (a továbbiakban együttesen: ÁÉKBV-alapkezelő), amely az adott ÁÉKBV tekintetében az említett irányelv 16. cikke szerinti jogokat gyakorolja, vagy abban az esetben, ha az ABA-t olyan alternatívbefektetésialap-kezelő (ABAK) kezeli, amely az ABA tekintetében a 2011/61/EU európai parlamenti és tanácsi irányelv (*1) 31., 32. és 33. cikke szerinti jogokat gyakorolja, az e tényre vonatkozó kiegészítő nyilatkozat.
                                             
                                          
                                       (*1)  Az Európai Parlament és a Tanács 2011/61/EU irányelve (2011. június 8.) az alternatívbefektetésialap-kezelőkről, valamint a 2003/41/EK és a 2009/65/EK irányelv, továbbá az 1060/2009/EK és az 1095/2010/EU rendelet módosításáról (HL L 174., 2011.7.1., 1. o.).”;"
                        
                                 
                              
                                    b)
                                 
                                 
                                    a cikk a következő bekezdéssel egészül ki:
                                    „Az első bekezdés g) pontjának alkalmazásában befektetési részalap vagy befektetésijegy-osztály esetében az ÁÉKBV vagy ABA neve a részalap vagy befektetésijegy-osztály nevét követi. Ha létezik kódszám az ÁÉKBV vagy ABA, a befektetési részalap vagy a befektetésijegy-osztály azonosítására, az az ÁÉKBV vagy ABA megjelölésének részét képezi.”;
                                 
                              
                  
                        2.
                     
                     
                        A 2. cikk a következőképpen módosul:
                        
                                    a)
                                 
                                 
                                    a szöveg a következő (2a), (2b) és (2c) bekezdéssel egészül ki:
                                    
                                       „(2a)   Amennyiben a PRIIP ÁÉKBV vagy ABA formáját ölti, a kiemelt információkat tartalmazó dokumentum „Milyen termékről van szó?” című szakaszában foglalt információk tartalmazzák az ÁÉKBV vagy ABA azon alapvető jellemzőit, amelyekről a lakossági befektetőnek tudnia kell, még ha ezek a jellemzők nem is képezik részét az ÁÉKBV-re vonatkozó, a 2009/65/EK irányelv 68. cikke szerinti tájékoztatóban szereplő célkitűzések és befektetési politika leírásának, vagy az ABA befektetési stratégiájára és célkitűzéseire vonatkozó, a 2011/61/EU irányelv 23. cikke (1) bekezdésének a) pontjában említett leírásnak; ezek közé tartoznak a következők:
                                       
                                                   a)
                                                
                                                
                                                   a befektetés tárgyát képező, figyelembe vehető pénzügyi eszközök fő kategóriái;
                                                
                                             
                                                   b)
                                                
                                                
                                                   a lakossági befektető lehetősége, hogy ha kéri, visszaválthassa az ÁÉKBV vagy ABA befektetési jegyeit, megjelölve ebben a nyilatkozatban a befektetési jegyekkel való kereskedés gyakoriságát, illetve adott esetben arra vonatkozó nyilatkozat, hogy nincs lehetőség a befektetési jegyek kérésre történő visszaváltására;
                                                
                                             
                                                   c)
                                                
                                                
                                                   az, hogy az ÁÉKBV-nek vagy ABA-nak van-e különleges célja bármely ipari, földrajzi vagy egyéb piaci szektorral vagy meghatározott eszközosztályokkal kapcsolatosan;
                                                
                                             
                                                   d)
                                                
                                                
                                                   az, hogy az ÁÉKBV vagy ABA engedélyezi-e az adott leendő befektetések kapcsán a diszkrecionális választást, és hogy ez a megközelítés magában foglal-e vagy maga után von-e egy referenciaértékre való hivatkozást, és ha igen, melyikre;
                                                
                                             
                                                   e)
                                                
                                                
                                                   az, hogy az osztalékbevételeket kifizetik vagy újra befektetik.
                                                
                                             Az első albekezdés d) pontjának alkalmazásában, amennyiben van referenciaértékre való hivatkozás, meg kell adni, hogy milyen mértékben lehet eltérni az említett referenciaértéktől, és ha az ÁÉKBV-nek vagy ABA-nak indexkövető célkitűzése van, ezt fel kell tüntetni.
                                    
                                    
                                       (2b)   A (2a) bekezdésben említett információnak a következőket kell tartalmaznia, amennyiben releváns:
                                       
                                                   a)
                                                
                                                
                                                   ha az ÁÉKBV vagy ABA hitelviszonyt megtestesítő értékpapírokba fektet be, annak megjelölése, hogy azokat a hitelviszonyt megtestesítő értékpapírokat társaságok, kormányok vagy egyéb jogalanyok bocsátották-e ki, és adott esetben a minimális hitelminősítési követelmények;
                                                
                                             
                                                   b)
                                                
                                                
                                                   ha az ÁÉKBV vagy ABA strukturált befektetési alap, a kifizetés, valamint a teljesítményt várhatóan meghatározó tényezők helyes megértéséhez szükséges összes elem egyszerű kifejezésekkel történő magyarázata, beleértve szükség esetén az algoritmussal és működésével kapcsolatos, az ÁÉKBV tájékoztatójában, vagy az ABA befektetési stratégiájának és célkitűzéseinek leírásában található információkra való hivatkozást;-
                                                
                                             
                                                   c)
                                                
                                                
                                                   ha az eszközök megválasztása egyedi kritériumok alapján történik, e kritériumok, mint például „növekedés”, „érték”, vagy „magas osztalék” magyarázata;
                                                
                                             
                                                   d)
                                                
                                                
                                                   az esetleg fedezeti ügyletet, arbitrázst vagy tőkeáttételt magában foglaló egyedi eszközkezelési technikák alkalmazása esetén azoknak a tényezőknek az egyszerű kifejezésekkel történő magyarázata, amelyek várhatóan meghatározzák az ÁÉKBV vagy ABA teljesítményét;
                                                
                                             
                                    
                                       (2c)   A (2a) és (2b) bekezdésben foglalt információnak különbséget kell tennie a (2a) bekezdés a) és c) pontjában és a (2b) bekezdés a) pontjában meghatározott átfogó befektetési kategóriák, továbbá a (2a) bekezdés d) pontjában és a (2b) bekezdés b), c) és d) pontjában meghatározott, az ÁÉKBV-alapkezelő vagy az ABAK által elfogadandó, az említett befektetésekre vonatkozó megközelítés között.
                                       A kiemelt információkat tartalmazó dokumentum „Milyen termékről van szó?” című szakasza tartalmazhat a (2a) és (2b) bekezdésben felsoroltakon kívül egyéb elemeket is, beleértve az ÁÉKBV vagy ABA befektetési stratégiájának leírását, ha ezek az elemek szükségesek az ÁÉKBV vagy ABA célkitűzéseinek és befektetési politikájának megfelelő leírásához.”;
                                    
                                 
                              
                                    b)
                                 
                                 
                                    a cikk a következő (6) és (7) bekezdéssel egészül ki:
                                    
                                       „(6)   Amennyiben a PRIIP ÁÉKBV vagy ABA formáját ölti, a kockázatok e rendelet II. és III. mellékletében említett meghatározásának és magyarázatának összhangban kell lennie a kockázat meghatározására, mérésére, kezelésére és nyomon követésére vonatkozó belső eljárással, amelyet az ÁÉKBV-alapkezelő vagy az ABAK fogadott el a 2009/65/EK irányelv, illetőleg a 2011/61/EU irányelv szerint. Ha egy alapkezelő társaság egynél több ÁÉKBV-t, vagy egy ABAK egynél több ABA-t kezel, a kockázatokat összehangolt módon kell meghatározni és elmagyarázni.
                                    
                                    
                                       (7)   Amennyiben a PRIIP ÁÉKBV vagy ABA formáját ölti, a kiemelt információkat tartalmazó dokumentum „Milyen termékről van szó?” című szakasza minden olyan tagállam esetében, amelyben az ÁÉKBV-t vagy ABA-t forgalmazzák, tartalmazza a következő információkat:
                                       
                                                   a)
                                                
                                                
                                                   a letétkezelő neve;
                                                
                                             
                                                   b)
                                                
                                                
                                                   az ÁÉKBV-re vagy az ABA-ra vonatkozó további információk elérésének helye és módja, az ÁÉKBV tájékoztatójának, illetőleg az ABA befektetési stratégiáját és célkitűzéseit tartalmazó leírásnak, az ÁÉKBV 2009/65/EK irányelv 68. cikke (1) bekezdésének b) és c) pontjában említett legutóbbi éves beszámolójának, valamint esetleges azt követő féléves beszámolójának vagy az ABA 2011/61/EU irányelv 22. cikke szerinti legutóbbi éves jelentésének a másolata, megjelölve, hogy ezek a dokumentumok mely nyelv(ek)en érhetők el és hogy díjmentesen hozzáférhetők;
                                                
                                             
                                                   c)
                                                
                                                
                                                   egyéb gyakorlati információk elérésének helye és módja, többek között az, hogy hol található meg a befektetési jegyek aktuális ára.”;
                                                
                                             
                                 
                              
                  
                        3.
                     
                     
                        Az 5. cikk a következőképpen módosul:
                        
                                    a)
                                 
                                 
                                    a (2) bekezdés a következő albekezdéssel egészül ki:
                                    „A dokumentumot adott esetben jól látható figyelmeztetéssel kell kiegészíteni, utalva azokra a további költségekre, amelyeket a PRIIP-ekkel kapcsolatos tanácsadást végző vagy azt értékesítő személyek felszámíthatnak.”;
                                 
                              
                                    b)
                                 
                                 
                                    a (3) bekezdés helyébe a következő szöveg lép:
                                    
                                       „(3)   A kiemelt információkat tartalmazó dokumentum „Milyen költségek merülnek fel?” című szakaszának „A költségek összetétele” című táblázatában a PRIIP előállítóinak összesített mutatókat kell feltüntetniük a következő költségtípusokra vonatkozóan:
                                       
                                                   a)
                                                
                                                
                                                   egyszeri költségek, például a belépési és kilépési költségek;
                                                
                                             
                                                   b)
                                                
                                                
                                                   ismétlődő költségek, elkülönítve a portfólióügyleti költségeket és az egyéb ismétlődő költségeket;
                                                
                                             
                                                   c)
                                                
                                                
                                                   járulékos költségek, például a teljesítménydíjak vagy nyereségrészesedések.”;
                                                
                                             
                                 
                              
                                    c)
                                 
                                 
                                    a (4) bekezdés helyébe a következő szöveg lép:
                                    
                                       „(4)   A PRIIP előállítóinak a kiemelt információkat tartalmazó dokumentum „Milyen költségek merülnek fel?” szakaszában szereplő „A költségek összetétele” című táblázatban meghatározott különböző költségek mindegyikéhez leírást kell beilleszteniük a VII. mellékletnek megfelelően, továbbá részletezniük kell, hol és mennyiben térhetnek el az ilyen költségek azoktól a tényleges költségektől, amelyek a lakossági befektetőknél felmerülhetnek, és hogy ezek a költségek mely esetben és hogyan függhetnek attól, hogy a lakossági befektető bizonyos opciók gyakorlása mellett vagy ellen dönt-e.”;
                                    
                                 
                              
                  
                        4.
                     
                     
                        A 8. cikk a következő (3) bekezdéssel egészül ki:
                        
                           „(3)   A VIII. melléklet 1. a) pontjában meghatározott ÁÉKBV-k, az e melléklet 1. b) pontjában meghatározott ABA-k vagy az említett melléklet 1. c) pontjában meghatározott, befektetési egységekhez kötött biztosítási alapú befektetési termékek esetében a kiemelt információkat tartalmazó dokumentum „További fontos információk” című szakasza a következőket tartalmazza:
                           
                                       a)
                                    
                                    
                                       olyan weboldalra mutató link vagy azon dokumentumra való hivatkozás, ahol, illetve amelyben a PRIIP előállítója által a VIII. melléklettel összhangban közzétett, múltbeli teljesítményre vonatkozó információk rendelkezésre állnak;
                                    
                                 
                                       b)
                                    
                                    
                                       az évek száma, amelyekre vonatkozóan a dokumentum múltbeli teljesítményadatokat ismertet.
                                    
                                 A II. melléklet 1. részének 5. pontjában említett olyan PRIIP-ek esetében, amelyek nyílt végű alapok vagy más, jegyzésre nyitva álló PRIIP-ek, havonta közzé kell tenni a korábbi teljesítmény-forgatókönyvekhez kapcsolódó számításokat, és a „További fontos információk” című szakaszban meg kell határozni, hogy ezek a számítások hol találhatók.”;
                        
                     
                  
                        5.
                     
                     
                        A II. fejezet címe helyébe a következő cím lép:
                        „II. FEJEZET
                        
                           A TÖBB BEFEKTETÉSI LEHETŐSÉGET KÍNÁLÓ PRIIP-EK KIEMELT INFORMÁCIÓKAT TARTALMAZÓ DOKUMENTUMAIRA VONATKOZÓ EGYEDI RENDELKEZÉSEK”;
                     
                  
                        6.
                     
                     
                        A 10. cikk a) és b) pontja helyébe a következő szöveg lép:
                        
                                    „a)
                                 
                                 
                                    az I. fejezet szerinti, kiemelt információkat tartalmazó dokumentum a PRIIP-en belüli minden egyes mögöttes befektetési lehetőségre, amely tartalmazza a PRIIP egészére vonatkozó információkat; a kiemelt információkat tartalmazó egyes dokumentumok azt az esetet tükrözik, amikor a lakossági befektető egyetlen befektetési lehetőségbe fektet be;
                                 
                              
                                    b)
                                 
                                 
                                    egy általános kiemelt információkat tartalmazó dokumentum, amely ismerteti a PRIIP-et az I. fejezetnek megfelelően, kivéve, ha a 11–14. cikk másképp rendelkezik; ideértve annak leírását is, hogy hol találhatók meg az egyes mögöttes befektetési lehetőségekre vonatkozó konkrét információk.”;
                                 
                              
                  
                        7.
                     
                     
                        A 11. cikk c) pontját el kell hagyni;
                     
                  
                        8.
                     
                     
                        A 12. cikk a következőképpen módosul:
                        
                                    a)
                                 
                                 
                                    az (1) bekezdés d) pontját el kell hagyni;
                                 
                              
                                    b)
                                 
                                 
                                    a (2) bekezdést el kell hagyni;
                                 
                              
                  
                        9.
                     
                     
                        A 13. és 14. cikk helyébe a következő szöveg lép:
                        
                           „13. cikk
                           A „Milyen költségek merülnek fel?” című szakasz az általános kiemelt információkat tartalmazó dokumentumban
                           A „Milyen költségek merülnek fel?” című szakaszban a PRIIP előállítóinak az 5. cikk (1) bekezdésének b) pontjától eltérve, meg kell adniuk a következőket:
                           
                                       a)
                                    
                                    
                                       amennyiben a PRIIP-nek a mögöttes befektetési lehetőségek költségeitől eltérő költségei nem adhatók meg egyetlen adattal, ideértve azt az esetet is, ha az említett költségek eltérőek a választott mögöttes befektetési lehetőségtől függően:
                                       
                                                   i.
                                                
                                                
                                                   a PRIIP-re vonatkozó különböző költségek a VII. mellékletben meghatározott, „A költségek időbeli alakulása” és „A költségek összetétele” című táblázatokban;
                                                
                                             
                                                   ii.
                                                
                                                
                                                   arra vonatkozó nyilatkozat, hogy a lakossági befektetőknél felmerülő költségek eltérőek a mögöttes befektetési lehetőségektől függően;
                                                
                                             
                                 
                                       b)
                                    
                                    
                                       amennyiben a PRIIP-nek a mögöttes befektetési lehetőségek költségeitől eltérő költségei egyetlen adattal is megadhatók:
                                       
                                                   i.
                                                
                                                
                                                   az említett költségek, elkülönítve a PRIIP által kínált mögöttes befektetési lehetőségek különböző költségeitől, amelyeket a VII. mellékletben meghatározott, „A költségek időbeli alakulása” és „A költségek összetétele” című táblázatok tartalmaznak;
                                                
                                             
                                                   ii.
                                                
                                                
                                                   arra vonatkozó nyilatkozat, hogy a lakossági befektetőknél felmerülő teljes költség a választott mögöttes befektetési lehetőségek költségének és a PRIIP egyéb költségeinek a kombinációja, és a mögöttes befektetési lehetőségektől függően eltérő.
                                                
                                             
                                 
                        
                           14. cikk
                           Az egyes mögöttes befektetési lehetőségekre vonatkozó konkrét információk
                           Az egyes mögöttes befektetési lehetőségekre vonatkozó, a 10. cikk b) pontjában említett konkrét információkat az általános kiemelt információkat tartalmazó dokumentumot kiegészítő, egyedi információkat tartalmazó dokumentumban kell megadni. A PRIIP előállítóinak minden egyes mögöttes befektetési lehetőség tekintetében szerepeltetniük kell a következők mindegyikét:
                           
                                       a)
                                    
                                    
                                       adott esetben a termék megértésének nehézségére utaló figyelmeztetés;
                                    
                                 
                                       b)
                                    
                                    
                                       a befektetési célok, a célok eléréséhez szükséges eszközök, és a 2. cikk (2) és (3) bekezdésében említett tervezett célpiac;
                                    
                                 
                                       c)
                                    
                                    
                                       összesített kockázati mutató magyarázattal, valamint a 3. cikkben említett teljesítmény-forgatókönyvek;
                                    
                                 
                                       d)
                                    
                                    
                                       a költségek bemutatása az 5. cikknek megfelelően, beleértve az arra vonatkozó nyilatkozatot, hogy ezek a költségek magukban foglalják-e a PRIIP összes költségét abban az esetben, ha a lakossági befektető csak az adott befektetési lehetőségbe fektet be;
                                    
                                 
                                       e)
                                    
                                    
                                       a VIII. melléklet 1. a) pontja szerinti, ÁÉKBV-nek minősülő mögöttes befektetési lehetőségek, az említett melléklet 1. b) pontja szerinti ABA-k vagy az említett melléklet 1. c) pontja szerinti, befektetési egységekhez kötött biztosítási alapú befektetési termékek esetében a múltbeli teljesítményre vonatkozó, a 8. cikk (3) bekezdésében előírt információk.
                                    
                                 Az e bekezdés a)–e) pontjában említett információknak az I. mellékletben meghatározott mintadokumentum megfelelő részeinek szerkezetét kell követniük.”;
                        
                     
                  
                        10.
                     
                     
                        A rendelet a következő IIa. fejezettel egészül ki:
                        „IIa. FEJEZET
                        
                           AZ EGYES ÁÉKBV-K ÉS ABA-K KIEMELT INFORMÁCIÓKAT TARTALMAZÓ DOKUMENTUMAIRA VONATKOZÓ EGYEDI RENDELKEZÉSEK
                        
                        
                           14a. cikk
                           Az ÁÉKBV-k vagy ABA-k befektetési részalapjai
                           
                              (1)   Ha az ÁÉKBV vagy ABA kettő vagy több befektetési részalapból áll, különálló kiemelt információkat tartalmazó dokumentumot kell készíteni minden egyes részalap tekintetében.
                           
                           
                              (2)   Az (1) bekezdésben említett, kiemelt információkat tartalmazó egyes dokumentumoknak a „Milyen termékről van szó?” című szakaszban a következő információkat kell tartalmazniuk:
                              
                                          a)
                                       
                                       
                                          arra vonatkozó nyilatkozat, hogy a kiemelt információkat tartalmazó dokumentum az ÁÉKBV vagy ABA egy részalapját ismerteti, és – adott esetben – hogy az ÁÉKBV tájékoztatója vagy az ABA befektetési stratégiájának és célkitűzéseinek leírása, valamint a rendszeres beszámolók a kiemelt információkat tartalmazó dokumentum elején megnevezett ÁÉKBV vagy ABA egészére vonatkoznak;
                                       
                                    
                                          b)
                                       
                                       
                                          azt, hogy az egyes részalapok eszközei és kötelezettségei jogilag különállóak-e és ez milyen hatással lehet a befektetőre;
                                       
                                    
                                          c)
                                       
                                       
                                          azt, hogy a lakossági befektetőnek van-e joga az egyik részalap befektetési jegyeibe történt befektetését átváltani egy másik részalap befektetési jegyeire, és ha igen, hol szerezhető információ e jog gyakorlásának módjáról.
                                       
                                    
                           
                              (3)   Ha az ÁÉKBV-alapkezelő vagy az ABAK díjat határoz meg a lakossági befektető számára befektetésének a (2) bekezdés c) pontja szerinti átváltására, és ez a díj eltér a befektetési jegyek standard vételi vagy eladási díjától, akkor ezt a díjat külön fel kell tüntetni a kiemelt információkat tartalmazó dokumentum „Milyen költségek merülnek fel?” című szakaszában.
                           
                        
                        
                           14b. cikk
                           Az ÁÉKBV-k vagy ABA-k befektetésijegy-osztályai
                           
                              (1)   Ha az ÁÉKBV vagy ABA egynél több befektetésijegy- vagy részvényosztályból áll, a kiemelt információkat tartalmazó dokumentumot minden egyes befektetésijegy- vagy részvényosztályra vonatkozóan el kell készíteni.
                           
                           
                              (2)   Az egyazon ÁÉKBV vagy ABA kettő vagy több osztályára vonatkozó, kiemelt információkat tartalmazó dokumentumot össze lehet vonni egyetlen kiemelt információkat tartalmazó dokumentumba, feltéve, hogy az ebből eredő dokumentum teljes mértékben megfelel a kiemelt információkat tartalmazó dokumentum hosszára, nyelvére és megjelenítésére vonatkozó valamennyi követelménynek.
                           
                           
                              (3)   Az ÁÉKBV-alapkezelő vagy az ABAK kiválaszthat egy osztályt az ÁÉKBV vagy ABA egy vagy több más osztályának reprezentálására, feltéve, hogy a választás tisztességes, egyértelmű és nem félrevezető a többi osztály potenciális lakossági befektetői számára. Ilyen esetben a kiemelt információkat tartalmazó dokumentum „Milyen kockázatai vannak a terméknek, és mit kaphatok cserébe?” című szakaszának magában kell foglalnia a reprezentált többi osztály bármelyikére vonatkozó lényeges kockázat magyarázatát. A reprezentatív osztályon alapuló, kiemelt információkat tartalmazó dokumentum a többi osztály lakossági befektetőinek rendelkezésére bocsátható.
                           
                           
                              (4)   Különböző osztályok nem kombinálhatók a (3) bekezdésben említett összetett reprezentatív osztályba.
                           
                           
                              (5)   Az ÁÉKBV-alapkezelő vagy az ABAK nyilvántartást vezet arról, hogy mely egyéb osztályokat képvisel a (3) bekezdésben említett reprezentatív osztály, valamint az ezt a választást alátámasztó indokokról.
                           
                           
                              (6)   A kiemelt információkat tartalmazó dokumentum „Milyen termékről van szó?” című szakaszát adott esetben ki kell egészíteni a reprezentatívnak választott osztály megjelölésével, és ehhez azt a kifejezést kell használni, amellyel az ÁÉKBV tájékoztatója, vagy az ABA befektetési stratégiájának és célkitűzéseinek leírása az osztályt megnevezi.
                           
                           
                              (7)   Ebben a szakaszban azt is fel kell tüntetni, hogy a lakossági befektetők honnan szerezhetnek be információkat az ÁÉKBV vagy ABA többi osztályáról, amelyeket saját tagállamukban forgalmaznak.
                           
                        
                        
                           14c. cikk
                           ÁÉKBV vagy ABA mint az alapok alapja
                           
                              (1)   Ha az ÁÉKBV eszközeinek jelentős részét más ÁÉKBV-kbe vagy egyéb kollektív befektetési vállalkozásokba fekteti a 2009/65/EK irányelv 50. cikke (1) bekezdésének e) pontja szerint, a kiemelt információkat tartalmazó dokumentumban az említett ÁÉKBV célkitűzéseire és befektetési politikájára vonatkozó leírásnak tartalmaznia kell egy rövid magyarázatot arról, hogy hogyan választják ki folyamatosan a többi kollektív vállalkozást. Amennyiben az ÁÉKBV fedezeti alapok alapja, a kiemelt információkat tartalmazó dokumentumnak információkat kell tartalmaznia az Unión kívüli, felügyelet alá nem tartozó ABA-k megvásárlásáról.
                           
                           
                              (2)   Amennyiben az ABA eszközeinek jelentős részét más ÁÉKBV-kbe vagy ABA-kba fekteti, az (1) és (2) bekezdés értelemszerűen alkalmazandó.
                           
                        
                        
                           14d. cikk
                           Feeder-ÁÉKBV
                           
                              (1)   A 2009/65/EK irányelv 58. cikkében meghatározott feeder-ÁÉKBV kiemelt információkat tartalmazó dokumentumának „Milyen termékről van szó?” című szakaszában a feeder-ÁÉKBV-re vonatkozóan fel kell tüntetni:
                              
                                          a)
                                       
                                       
                                          arra vonatkozó nyilatkozatot, hogy a master-ÁÉKBV tájékoztatója, kiemelt információkat tartalmazó dokumentuma, továbbá rendszeres jelentései és beszámolói a feeder-ÁÉKBV lakossági befektetői számára kérésre hozzáférhetők, valamint hogy hogyan és milyen nyelveken szerezhetők be;
                                       
                                    
                                          b)
                                       
                                       
                                          azt, hogy az e bekezdés a) pontjában felsorolt elemek csak nyomtatott formában vagy egyéb tartós adathordozón elérhetők-e, és hogy kell-e díjat fizetni azon elemekért, amelyekre nem vonatkozik a 2009/65/EK irányelv 63. cikke (5) bekezdése szerinti díjmentes eljuttatás;
                                       
                                    
                                          c)
                                       
                                       
                                          ha a master-ÁÉKBV a feeder-ÁÉKBV tagállamától eltérő tagállamban letelepedett, és ez hatással lehet a feeder-ÁÉKBV adóügyi kezelésére, erre vonatkozó megjegyzést;
                                       
                                    
                                          d)
                                       
                                       
                                          arra vonatkozó információt, hogy a feeder-ÁÉKBV eszközeit milyen arányban fektették a master-ÁÉKBV-be;
                                       
                                    
                                          e)
                                       
                                       
                                          a master-ÁÉKBV célkitűzéseinek és befektetési politikájának leírását, adott esetben megfelelően kiegészítve a következők egyikével:
                                          
                                                      i.
                                                   
                                                   
                                                      megjegyzés arról, hogy a feeder-ÁÉKBV befektetési hozama nagyon hasonló lesz a master-ÁÉKBV befektetési hozamához; vagy
                                                   
                                                
                                                      ii.
                                                   
                                                   
                                                      magyarázat arról, hogy a feeder- és a master-ÁÉKBV befektetési hozama hogyan és miért térhet el.
                                                   
                                                
                                    
                           
                              (2)   Ha a feeder-ÁÉKBV kockázat/nyereség profilja valamely lényeges szempontból különbözik a master ÁÉKBV kockázat/nyereség profiljától, ezt a tényt és az okokat el kell magyarázni a kiemelt információkat tartalmazó dokumentum „Milyen kockázatai vannak a terméknek, és mit kaphatok cserébe?” című szakaszában.
                           
                           
                              (3)   A kiemelt információkat tartalmazó dokumentum „Milyen kockázatai vannak a terméknek, és mit kaphatok cserébe?” című szakaszában el kell magyarázni a likviditási kockázatokat és a master- és a feeder-ÁÉKBV vásárlási és visszaváltási szabályai közötti kapcsolatot.
                           
                        
                        
                           14e. cikk
                           Strukturált ÁÉKBV vagy ABA
                           A strukturált befektetési alap olyan ÁÉKBV vagy ABA, amely a lakossági befektetők számára bizonyos előre meghatározott időpontokban algoritmusalapú kifizetéseket biztosít, amelyek pénzügyi eszközök, indexek vagy referenciaportfóliók vagy hasonló jellemzőkkel bíró ÁÉKBV vagy ABA teljesítményéhez, vagy árváltozásaihoz vagy egyéb feltételeihez kapcsolódnak.”;
                        
                     
                  
                        11.
                     
                     
                        A 15. cikk (2) bekezdése a következő d) ponttal egészül ki:
                        
                                    „d)
                                 
                                 
                                    amennyiben a teljesítmény-forgatókönyvek megfelelő referenciaértékeken vagy közelítő értékeken alapulnak, a referenciamutató vagy a közelítő érték összhangja a PRIIP célkitűzéseivel.”;
                                 
                              
                  
                        12.
                     
                     
                        A rendelet a következő IVa. fejezettel egészül ki:
                        „IVa. FEJEZET
                        
                           KERESZTHIVATKOZÁSOK
                        
                        
                           17a. cikk
                           Más információforrásokra való kereszthivatkozások használata
                           Az 1286/2014/EU rendelet 6. cikkének sérelme nélkül az egyéb információforrásokra, többek között a tájékoztatóra, valamint az éves és a féléves beszámolókra való kereszthivatkozásokat be lehet tenni a kiemelt információkat tartalmazó dokumentumba, feltéve, hogy a kiemelt információkat tartalmazó dokumentum tartalmaz minden olyan információt, amely alapvetően fontos ahhoz, hogy a lakossági befektető megértse a befektetés lényeges elemeit.
                           Engedélyezni kell a PRIIP vagy a PRIIP előállítójának weboldalára való kereszthivatkozást, beleértve az ilyen weboldalak azon részét, amely a tájékoztatót és a rendszeres beszámolókat tartalmazza.
                           Az első albekezdésben említett kereszthivatkozásoknak a lakossági befektetőt az érintett információforrás konkrét szakaszához kell irányítaniuk. Használható több különböző kereszthivatkozás is a kiemelt információkat tartalmazó dokumentumban, de számukat a szükséges minimumra kell korlátozni.”;
                        
                     
                  
                        13.
                     
                     
                        A 18. cikk harmadik bekezdésének helyébe a következő szöveg lép: „A 14. cikk (2) bekezdését 2022. június 30-ig kell alkalmazni.”;
                     
                  
                        14.
                     
                     
                        Az I. melléklet helyébe e rendelet I. mellékletének szövege lép.
                     
                  
                        15.
                     
                     
                        A II. melléklet e rendelet II. mellékletének megfelelően módosul.
                     
                  
                        16.
                     
                     
                        A III. melléklet e rendelet III. mellékletének megfelelően módosul.
                     
                  
                        17.
                     
                     
                        A IV. melléklet helyébe e rendelet IV. mellékletének szövege lép.
                     
                  
                        18.
                     
                     
                        Az V. melléklet helyébe e rendelet V. mellékletének szövege lép.
                     
                  
                        19.
                     
                     
                        A VI. melléklet e rendelet VI. mellékletének megfelelően módosul.
                     
                  
                        20.
                     
                     
                        A VII. melléklet helyébe e rendelet VII. mellékletének szövege lép.
                     
                  
                        21.
                     
                     
                        E rendelet VIII. mellékletének szövege VIII. mellékletként egészíti ki a rendeletet.
                     
                  
         
            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ezt a rendeletet 2022. július 1-jétől kell alkalmazni. Az 1. cikk 13. pontját azonban 2022. január 1-jétől kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. szeptember 6-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 352., 2014.12.9., 1. o.
         
         
            (2)  A Bizottság (EU) 2017/653 felhatalmazáson alapuló rendelete (2017. március 8.) a lakossági befektetési csomagtermékekkel, illetve biztosítási alapú befektetési termékekkel kapcsolatos kiemelt információkat tartalmazó dokumentumokról szóló 1286/2014/EU európai parlamenti és tanácsi rendeletnek a kiemelt információkat tartalmazó dokumentumok megjelenítése, tartalma, felülvizsgálata és módosítása, valamint az ilyen dokumentumok rendelkezésre bocsátására vonatkozó kötelezettség teljesítése tekintetében meghatározott szabályozástechnikai standardok megállapítása révén történő kiegészítéséről (HL L 100., 2017.4.12., 1. o.).
         
            (3)  Az Európai Parlament és a Tanács 2014/65/EU irányelve (2014. május 15.) a pénzügyi eszközök piacairól, valamint a 2002/92/EK irányelv és a 2011/61/EU irányelv módosításáról (HL L 173., 2014.6.12., 349. o.).
         
            (4)  Az Európai Parlament és a Tanács (EU) 2016/97 irányelve (2016. január 20.) a biztosítási értékesítésről (HL L 26., 2016.2.2., 19. o.).
         
            (5)  A Bizottság 583/2010/EU rendelete (2010. július 1.) a 2009/65/EK európai parlamenti és tanácsi irányelvnek a kiemelt befektetői információk tekintetében, valamint a papírtól eltérő tartós adathordozón vagy weboldalon rendelkezésre bocsátott kiemelt befektetői információk vagy tájékoztató esetében teljesítendő különleges feltételek tekintetében történő végrehajtásáról (HL L 176., 2010.7.10., 1. o.).
         
            (6)  Az Európai Parlament és a Tanács 2009/65/EK irányelve (2009. július 13.) az átruházható értékpapírokkal foglalkozó kollektív befektetési vállalkozásokra (ÁÉKBV) vonatkozó törvényi, rendeleti és közigazgatási rendelkezések összehangolásáról (HL L 302., 2009.11.17., 32. o.).
         
            (7)  COM(2021) 397.
         
            (8)  Az Európai Parlament és a Tanács 1093/2010/EU rendelete (2010. november 24.) az európai felügyeleti hatóság (Európai Bankhatóság) létrehozásáról, a 716/2009/EK határozat módosításáról és a 2009/78/EK bizottsági határozat hatályon kívül helyezéséről (HL L 331., 2010.12.15., 12. o.).
         
            (9)  Az Európai Parlament és a Tanács 1094/2010/EU rendelete (2010. november 24.) az európai felügyeleti hatóság (az Európai Biztosítás- és Foglalkoztatóinyugdíj-hatóság) létrehozásáról, valamint a 716/2009/EK határozat módosításáról és a 2009/79/EK bizottsági határozat hatályon kívül helyezéséről (HL L 331., 2010.12.15., 48. o.).
         
            (10)  Az Európai Parlament és a Tanács 1095/2010/EU rendelete (2010. november 24.) az európai felügyeleti hatóság (Európai Értékpapírpiaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről (HL L 331., 2010.12.15., 84. o.).